Alhaji Idi Barde Gubana (shekarar haihuwa; 24 ga Afrilu 1960) ya kasance ɗan siyasa ne a Najeriya, wanda a halin yanzu shi ne mataimakin gwamnan Jihar Yobe na yanzu gwamna Mai Mala Buni da aka zaɓa a ƙarƙashin inuwar jam'iyyar APC a shekarar 2019. An haife shi ne a garin Gubana na ƙaramar hukumar Fune. Ya fito ne daga jinsin al'ummar Karai-Karai kuma shi ne ke riƙe da mukamin gargajiya na Wazirin Fune. Barde, ya halarci makarantar firamare ta Daura a shekarar 1970 inda ya samu shaidar kammala karatunsa na farko a shekarar 1976, sannan ya yi makarantar sakandare a kwalejin malamai ta Borno daga 1973 zuwa 1979 inda ya samu takardar kammala jarrabawar Afirka ta Yamma. Ya yi makarantar koyon zamantakewar jama'a a Jos a shekarar 1989 don samun digirin HND. Daga nan sai ya tafi jami'ar Borno (UNIMAID) sannan ya yi digirinsa na farko a fannin kasuwanci (gudanar da kasuwanci) sannan ya tafi Jami'ar Tarayya dake Jihar Borno inda ya samu digiri na biyu a shekarar 2000. Ya yi aikin koyarwa a shekarar 1980 a makarantar firamare ta Dawayya sannan kuma a matsayin shugaban makaranta a makarantar firamare ta Gubana a shekarar 1982 zuwa 1984.